Traducció al Català de l'Obra Vocal de J. S. Bach
Motets BWV 225 - 230
Traducció de Gabriel de la S. T. Sampol

Motet BWV 225
SINGET DEM HERRN EIN NEUES LIED
Cap d'any (?) 
Estrenat: Leipzig, 1 de gener del 1727 (o 1726)
Text: Sl 149,1-3 (1); Johann Gramann (2/coral: estrofa tercera del coral «Nun lob, mein Seel, den Herren», 
versió lliure de Sl 103,13-16); poeta anònim (2/Ària); Sl 150,2.6 (3)
1. COR 
Canteu al Senyor un càntic nou,
que la congregació dels sants el lloï.
Se sent feliç Israel d'Aquell qui l'ha creat,
s'alegren del seu Rei els fills de Sion.
Que lloïn el seu nom amb danses,
que amb tambors i cítares toquin per a Ell.

2. CORAL i ÀRIA (Cor I i II)
CORAL (Cor II)
Com un pare s'apiada
ÀRIA (Cor I)
Oh Déu, continueu tenint cura de nosaltres!
CORAL (Cor II)
dels seus fillons,
ÀRIA (Cor I)
Oh Déu, continueu tenint cura de nosaltres!
CORAL (Cor II)
el Senyor ho fa de tots nosaltres,
ÀRIA (Cor I)
Oh Déu, continueu tenint cura de nosaltres!
CORAL (Cor II)
per tant li teníem por infantilment. 
ÀRIA (Cor I)
Oh Déu, continueu tenint cura de nosaltres!
CORAL (Cor II)
Coneix la nostra feble factura,
ÀRIA (Cor I)
Oh Déu, continueu tenint cura de nosaltres!
CORAL (Cor II)
Déu sap que som només pols,
ÀRIA (Cor I)
Perquè sense Vós res no es pot fer
amb totes les nostres coses.
CORAL (Cor II)
com l'herba que la rella [arrabassa],
ÀRIA (Cor I)
Oh Déu, continueu tenint cura de nosaltres!
CORAL (Cor II)
una flor i una fulla que cau.
ÀRIA (Cor I)
Perquè sense Vós res no es pot fer
amb totes les nostres coses.
CORAL (Cor II)
Només que el vent hi bufi al damunt,
ÀRIA (Cor I)
Oh Déu, continueu tenint cura de nosaltres!
CORAL (Cor II)
deixa d'existir;
ÀRIA (Cor I)
Així doncs, sigueu el nostre escut i la nostra llum
i que no ens enganyi la nostra esperança.
I així ho continuareu fent.
CORAL (Cor II)
talment l'home passa;
la seva fi és a prop.
ÀRIA (Cor I)
Benaurat aquell qui segur i ferm només
en Vós i la vostra benvolença confia.
CORAL (Cor I)
Només la Gràcia de Déu
ÀRIA (Cor II)
Oh Déu, continueu tenint cura de nosaltres!
CORAL (Cor I)
és ferma i roman eternament,
ÀRIA (Cor II)
Oh Déu, continueu tenint cura de nosaltres!
CORAL (Cor I)
al costat de la seva estimada congregació
ÀRIA (Cor II)
Oh Déu, continueu tenint cura de nosaltres!
CORAL (Cor I)
que està preparada, amb temor [de Déu], 
ÀRIA (Cor II)
Oh Déu, continueu tenint cura de nosaltres!
CORAL (Cor I)
que serva la seva aliança.
ÀRIA (Cor II)
Oh Déu, continueu tenint cura de nosaltres!
CORAL (Cor I)
Ell regna al cel.
ÀRIA (Cor II)
Perquè sense Vós res no es pot fer
amb totes les nostres coses.
CORAL (Cor I)
Vosaltres, àngels poderosos, feu que imperi
ÀRIA (Cor II)
Oh Déu, continueu tenint cura de nosaltres!
CORAL (Cor I)
tant la seva lloança com el seu servei,
ÀRIA (Cor II)
Perquè sense Vós res no es pot fer
amb totes les nostres coses.
CORAL (Cor I)
per glorificar l’alt Senyor,
ÀRIA (Cor II)
Oh Déu, continueu tenint cura de nosaltres!
CORAL (Cor I)
i esteneu la seva santa Paraula;
ÀRIA (Cor II)
Així doncs, sigueu el nostre escut i la nostra llum
i que no ens enganyi la nostra esperança.
I així ho continuareu fent.
CORAL (Cor I)
que la meva ànima augmenti també
la seva lloança per tot arreu.
ÀRIA (Cor II)
Benaurat aquell qui segur i ferm només
en Vós i la vostra benvolença confia.

3. COR
Lloeu el Senyor per les seves gestes,
lloeu-lo per la seva sublim magnificència.
Que tot allò que respira lloï el Senyor!
Al·leluia!

***

Motet BWV 226
DER GEIST HILFT UNSER SCHWACHHEIT AUF
Per a les exèquies de Johann Heinrich Ernesti, rector de l'escola de sant Tomàs de Leipzig
Estrenat: Leipzig, 20 d'octubre del 1729
Text: Rm 8,26-27 (1); Martí Luter (2: estrofa tercera del càntic de Pentecosta «Komm, Heiliger Geist»)
1. COR 
L'Esperit ajuda la nostra feblesa, perquè nosaltres no sabem què hem de demanar [ni] com cal fer-ho, 
però l'Esperit mateix intercedeix per nosaltres amb gemecs inefables.
El Qui escruta els cors sap quin és el voler de l'Esperit, 
perquè Aquest intercedeix pels sants davant Ell en allò que plau a Déu.

2. CORAL 
Vós, flama sagrada, dolç conhort,
ajudeu-nos ara, alegres i confiats,
a mantenir-nos constants en el vostre servei,
que la tribulació no ens en desviï.
Senyor, amb la vostra fortalesa prepareu-nos
i envigoriu la feblesa de la carn,
de mode que noblement lluitem
i que a través de la mort i la vida arribem fins a Vós.
Al·leluia, al·leluia!

***

Motet BWV 227
JESU, MEINE FREUDE
Probablement per a les exèquies de Johanna Maria Kees 
Estrenat: Leipzig, 18 de juliol de 1723 (?)
Text: Johann Franck (1,3,5,7, 9, 11: estrofes 1-3 i 5-7 
del coral «Jesu, meine Freude»); Rm 8,1-2.9-11 (2,4,6,8, 10)
1. CORAL
Jesús, joia meva,
pastura del meu cor,
Jesús, honra meva,
ah, des de fa molt de temps, molt,
el meu cor es neguiteja
i us desitja vivament!
Anyell de Déu, Espòs meu,
fora de vós damunt la terra
no m'ha de ser res més estimat.

2. COR
Ja no hi ha cap mena de condemnació per als qui estan en el Crist Jesús, 
aquells qui no segueixen la carn sinó l'esperit.

3. CORAL
Sota la vostra protecció
sóc enfront de les tempestes,
lliure de tots els enemics.
Que Satanàs esbufegui,
que els enemics s'enfureixin,
Jesús és al meu costat.
Tant és que troni i llampegui,
tant és que el pecat i l'infern causin espant,
Jesús m'empararà. 

4. COR
Perquè la llei de l'Esperit que vivifica en el Crist Jesús 
m'ha alliberat de la llei del pecat i la mort.

5. CORAL
Malgrat el vell drac,
malgrat la gola de la mort,
malgrat la por també!
Enrabia't, món, i esquerda't,
aquí quedo i canto
en pau completa i segura.
El poder de Déu en manté alerta.
La terra i l'abisme hauran de callar,
tant és que ara remuguin d'aquesta manera.

6. COR
Vosaltres, però, no sou carnals sinó espirituals, des que l'Esperit de Déu habita en vosaltres. 
Perquè si algú no té l'Esperit del Crist, aquest no és pas d'Ell.

7. CORAL
Fora tots els tresors!
Vós sou el meu delit,
oh Jesús, plaer meu!
Fora, glòries vanes,
no vull sentir-vos,
sigueu-me desconegudes!
Fretura, necessitat, creu, oprobi i mort,
per molt que jo hagi de patir, 
no em separaran de Jesús. 

8. COR
Però si el Crist és en vosaltres, el cos és mort per al pecat; 
l'Esperit, en canvi, viu per a la justícia.

9. CORAL
Bona nit, oh existència
que ha triat el món,
a mi no m'agrades.
Bona nit, pecats, 
quedeu ben lluny,
no torneu a sortir a la llum!
Bona nit, orgull i pompa!
A tu, en conjunt, vida de depravació,
bona nit et dic!

10. COR
I, si l'Esperit del Qui va ressuscitar Jesús d'entre els morts habita en vosaltres, 
el mateix qui va ressuscitar el Crist d'entre els morts 
vivificarà també els vostres cossos mortals per mitjà del seu Esperit que habita en vosaltres.

11. CORAL
Plorau, esperits de dol,
perquè el Senyor de la joia,
Jesús, ja arriba.
A aquells qui estimen Déu
fins i tot les afliccions
els han de ser sucre pur.
Sóc capaç de suportar aquí la befa i l'ofensa,
i tanmateix també romaneu amb mi en el dolor,
Jesús, joia meva.

***

Motet BWV 228
FUERCHTE DICH NICHT, ICH BIN BEI DIR
Per a les exèquies de la capitana [Frau Stadthauptmann] Susanna Sophia Winkler
Estrenat: Leipzig, 4 de febrer del 1726
Text: Is 41,10 i Is 43,1 (1 i 3); Paul Gerhardt 
(2: estrofes 11 i 12 del coral «Warum sollt ich mich denn grämen»)
1. COR
No tinguis por, que jo estic amb tu;
no defalleixis, que jo sóc el teu Déu.
Jo et dono vigor i t'ajudo,
et sostinc amb la mà dreta de la meva justícia.
No tinguis por, perquè jo t'he redimit,
t'he cridat pel teu nom, ets meu!

2. CORAL
Senyor, pastor meu, font de tota joia!,
Vós sou meu, jo sóc vostre,
ningú no pot separar-nos.
Sóc vostre perquè el vostre cos
i la vostra sang per al meu bé a mi
amb la [vostra] mort m'heu donat.
Sou meu des que us vaig assolir
i, oh llum meva, no us
he tret del cor!
Permeteu-me, permeteu-me arribar
allà on Vós a mi i jo a Vós
amorosament ens abraçarem.

3. COR
No tinguis por, ets meu.

***

Motet BWV 229 
KOMM, JESU, KOMM
Ocasió desconeguda, molt probablement un funeral. 
Estrenat: Leipzig, entre 1723 i 1734
Text: Paul Tymich: estrofes 1 (1) i 11 (2) del càntic funeral 
per al rector de l'escola de Sant Tomàs Jakob Thomas (1697).
1. CORAL 
Veniu, Jesús, veniu, el meu cos està cansat,
la força se [m']esvaeix cada vegada més,
em delejo per la vostra pau;
el camí aspre se'm fa feixuc!
Veniu, vull lliurar-me a Vós;
Vós sou el bon camí, la veritat i la vida.

2. ÀRIA 
Per això em col·loco dins la vostra mà,
i dic «Món, bona nit!».
Que vagi de pressa el curs de la meva vida vers la seva fi,
ja l'esperit està del tot preparat.
Ha de volar cap al seu Creador,
perquè Jesús és i serà
el camí vertader vers la vida.

***

Motet BWV 230
LOBET DEN HERRN, ALLE HEIDEN
Ocasió i data desconegudes. Autenticitat discutida.
Text: Salm 117
COR
Lloeu el Senyor, totes les nacions,
glorifiqueu-lo, tots els pobles!
Perquè la seva gràcia i veritat ens és concedida eternament.
Al·leluia!

***

Traducció dels textos lírics i adaptació, d'acord amb el text alemany, 
dels passatges bíblics en versió dels monjos de Montserrat, per Gabriel de la S. T. Sampol.

CataBach.com
La pàgina en català de JS Bach